廣言歸
作者：郭祥正
朝代：宋

paragraphs: 予將歸兮而有言，德眇薄兮言弗見信。
孝乎爲孝兮友于弟晜，奚爲爲政兮予之所存。
慨日月兮往而不返，吾親八十兮事之云晚。
朝廷清明兮予忠曷施，道弗行于家兮何以敎吾民之爲哉。
嗚呼，耕吾土兮足以食，條吾桑兮足以衣。
予奉親兮孰不可樂，予治身兮尤以爲宜。
蹇何憂兮何思，恬無悶兮無知。
休歟歸乎，以退爲進乎，予發諸誠乎，言誰弗信乎。